સંગીતના સૂર એક વખત વાદ્યમાંથી નીકળ્યા બાદ દૂર દૂર સુધી રેલાય છે એમ માનાના સૂર અને સ્વર તેમને છેક ફિલ્મ કમ્પોઝિશન સુધી લઇ ગયા. માના કહે છે કે, એક જિંગલ્સ મારે તૈયાર કરવાનું હતું. આ એક શરૂઆત હતી. કમ્પોઝ કરતાં આવડતું એટલે ખ્યાલ હતો કે હું કરી શકીશ. એ વર્ષ ર013માં નવી નવી ગુજરાતી અર્બન ફિલ્મોની શરૂઆત હતી. પછી ફિલ્મોમાં મ્યુઝિક કમ્પોઝિશન આપ્યું. ‘વિસ્કી ઇઝ રિસ્કી’ એ મારી પ્રથમ ફિલ્મ જેમાં કમ્પોઝિશન આપ્યું. પછી નવરી બજાર, મસ્તીખોર, પાસ-નાપાસ, સંબંધોની સોનોગ્રાફી, ઓલવેઇઝ સાથે, પ્રેમરંગ, એક્કો બાદશાહ રાણી, ઘર મારું મંદિર, રોશની જેવી ફિલ્મોમાં સંગીત આપ્યું. માત્ર ગુજરાતી જ નહીં, બંગાળી અને મરાઠી ફિલ્મોમાં પણ સંગીત આપ્યું. બલુન નામની એક ફિલ્મ આવી રહી છે, જેમાં મારું પ્રદાન છે. ‘આમ્હાલા પન ગર્લફ્રેન્ડ આહે’ મરાઠી ફિલ્મમાં પણ સંગીતમય ફાળો રહ્યો છે.